Kako prenose službene stranice GNK Dinama nakon tri godine Jorge Sammir Cruz Campos vraća se u redove aktualnog prvaka Hrvatske kao slobodan igrač...

Glasna šuškanja proteklih tjedana dobila su i službenu potvrdu - nakon tri godine izbivanja Sammir se vraća u Hrvatsku, u redove Dinama, potvrdio je prvak Hrvatske službenim priopćenjem.

"Osjećam veliko veselje i ponos što ću ponovno nositi dres Dinama, kluba u kojem sam proveo najljepše dane karijere. Veselim se povratku u Maksimir i novim izazovima koji me čekaju", rekao je Sammir za službene stranice kluba.

Zadovoljan je i trener Ivajlo Petev: "Sretan sam što je klub doveo Sammira koji će svojom kvalitetom biti dimenzija više za Dinamo. Ima iskustvo više u odnosu na ono prije tri godine i veselim se njegovu dolasku."

"Uložili smo veliki napor kako bi vratili Sammira u Dinamo i ponosni smo na ovaj posao. Ipak je riječ o najtrofejnijem igraču kluba kojem želimo dobrodošlicu u Maksimir", rekao je glavni direktor kluba Tomislav Svetina.

Svečano potpisivanje ugovora zakazano je za petak 20. siječnja u 22.30 sati u Zračnoj luci Franje Tuđmana.